Սա հասարակության մեջ ներքին թշնամանք տարածելու պարզ մեխանիզմ է, այսինքն չծախվածները դուրս կգան ծախվածների դեմ և ոչ թե մի կողմը կհաղթի կամ մյուս կողմը կպարտվի, այլ երկու կողմերն էլ կպարտվեն՝ հաղթանակ ապահովելով իշխանությունների համար: Վհուկների որսը չի կարող նպաստել հասարակության բարեփոխվելու գործընթացին: Ընդհակառակը այն էլ ավելի կխորացնի ճգնաժամը՝ արգելակելով ինքնակազմակերպման միտումները: Ընդհանրապես ինչ-որ բան ոչնչացնելը չափազանց հեշտ է: Մարդիկ հեշտությամբ կարող են ոչնչացնել այն ամենը ինչը անպետք են համարում՝ առանց մտածելու, որ այդ անպետքությունը կարելի է վերանորոգել և վերագործարկել: Չի կարելի հասարակությանը գաղափարապես ոչնչացնել, բարոյալքել, ինչպես վերևում նշեցինք դա հղի է լրջագույն վտանգներով: Ընդհակառակը պետք է նպաստել դրա բարեփոխմանը և արդիականացմանը: Մարդիկ խոսքի և բացատրության կարիք են զգում: Այլասերվածության մեջ շաղախված Հռոմի կործանումը այն անպաշտպան թողած հռոմեացիներին ոչինչ չտվեց: Ընդամենը այն հայտնվեց բարբարոսների ձեռքում: Նույն տրամաբանությամբ գաղափարապես ոչնչացնելով ժողովրդին՝ մենք անպաշտպան ենք դարձնում նրան և հանձնում իշխանություններին: